Amerika se verdeelde uitslagDie Amerikaanse president, Donald Trump. (Foto: Ting Shen, Xinhua) Die VSA is meer polities verdeeld as ooit nadat die Demokrate die Huis van Verteenwoordigers oorgeneem het terwyl die Republikeine hul posisie in die Senaat versterk het. Wat wesenlik gebeur het, is dat die Amerikaanse platteland meer Republikeins geraak het, die stede meer Demokraties, en dat die Demokrate die Republikeine ontsetel het in voorstedelike Amerika. Wat dit beteken in die aanloop tot 2020 is dat pres. Donald Trump sy posisie versterk het in die state waar hy reeds sterk is, en teruggesak het in gebiede waar hy nie sterk is nie – die essensie van ‘n verdelende politikus. Voorts beteken dit vir die 2020-verkiesing dat die meeste state onmededingend is. Van die grootste state is net Florida mededingend, maar nogmaals het die Republikeine net-net gewen, met senator Bill Nelson wat verloor het teen die uittredende goewerneur van Florida, Rick Scott. Nelson is een van verskeie senatore van die Demokratiese Party wat in die stof gebyt het. Ook in Indiana, Noord-Dakota en Missouri is die Demokrate ontsetel. Dit beteken, meer as ooit, dat die 2020-presidentsverkiesing geveg gaan word in die Midwestelike industriële state wat gewoonlik Demokraties stem, maar waar die wit werkersklas in 2016 vir Trump gestem het (Michigan, Pennsilvanië en dele van Wisconsin en Indiana) asook in Florida. In hierdie Midwestelike state (wat vir Trump die verskil gemaak het in 2016) is Trump se posisie swakker as tevore, en in die res van die land is daar nie veel van ŉ wedloop nie – die Republikeine én die Demokrate staan baie sterk in die onderskeie deelstate waar hulle ŉ meerderheid het. Een Trump-staat waar die Republikeine teruggesak het, is Arizona. Die senaatsetel daar (tot dusver Republikeins) se uitslag is so naby dat dit eers Donderdagaand verwag word. Wat dit vir Trump beteken, is dat dit moeiliker gaan word om te regeer as wat dit tot dusver was, want die Republikeine het nou vir die eerste keer in sy presidentskap nie beheer oor die Huis van Verteenwoordigers nie. Met beheer oor die Huis van Verteenwoordigers kan die Demokrate verskeie ondersoeke teen Trump van stapel stuur, en met so ŉ omstrede president is dit nie moeilik nie. Waar die senaatuitslae vir die Republikeine goed lyk, sal Demokrate opgewonde wees dat hulle sowat tien persent van die setels in die Huis van Verteenwoordigers by die Republikeine kon afneem – sonder uitsondering in snel groeiende voorstedelike gebiede – ŉ stempunt om uit te skep vir die toekoms. Een ding is seker – ná die 2018-midtermynverkiesings is Amerika verdeeld langs presies dieselfde politieke lyne as tevore, maar des te meer – wat ŉ giftiger verkiesing as ooit voorspel in 2020 wanneer Trump gaan probeer om as president herkies te word.